Toerkampioenskap: Im daag Johnson uit(Foto: PGA Tour/Twitter) Sungjae Im van Korea het vroeg Sondagoggend (SA tyd) sterk na vore getree by die halfpadmerk van die geldryke Toerkampioenskap wat in Atlanta gespeel word, maar net toe dit lyk of hy sy neus sou voorkry, sê die wêreld se voorste gholfspeler, Dustin Johnson, aikôna ou maat. Die 22-jarige Im het die tweede ronde sewe houe agter die 36-jarige Johnson en die Spanjaard Jon Rahm begin. Im het 64 houe op sy telkaart ingevul en die pas aangegee. Maar Johnson, wat 70 houe aangeteken het, het op die 18de putjie ŉ voëltjie aangeteken om weer die mantel oor te neem. Die toernooi word volgens ŉ voorgee-stelsel beslis, gegrond op die FedEx-ranglys wat deur die jaar gegeld het. Johnson is voor op 13 houe onder baansyfer (volgens voorgee) en word gevolg deur Kim (-12), Xander Schauffele (-11), Justin Thomas (-10), Collin Morikawa, Tyrrel Hatton en John Rahm (al drie op -9) en Rory McIlroy (-8). As die voorgee-stelsel nie gegeld het nie, sou Im en Schauffele (albei 132) gerieflik voor Johnson (137) gewees het, maar dis hoe die toernooi werk met spelers wat vir hul bestendigheid deur die jaar beloon word.